একটা চেনা নম্বর দেখে ফোনটা ধরলেন মাশরাফি বিন মর্তুজা, ‘কী? টিকিট? আরে ভাই আমি খেলব তাই জানি না কিভাবে ঢুকব, আর আপনি কি না টিকিট চাচ্ছেন! রাখি।’ রিখটার স্কেলে কালকের এশিয়া কাপ ফাইনালের রোমাঞ্চ বোঝাতেই কথোপকথনটা তুলে দেওয়া। প্রধানমন্ত্রী নিশ্চিতভাবেই আসবেন এবং আরো অনেকে। আসতে চাচ্ছেন না, এমন কেউ বাংলাদেশে আছেন কি না, জানা যায়নি। দলীয় সূত্রে জানা গেছে, খেলোয়াড়দের পক্ষ থেকেই হাজার দেড়েক টিকিটের ডিমান্ড নোট জমা পড়েছে। তা নিয়ে গতকাল দুপুরের অনুশীলনের পরও বেশ চিন্তাগ্রস্ত দেখিয়েছে ম্যানেজার খালেদ মাহমুদকে। সব মিলিয়ে সর্বগ্রাসী একটা আকর্ষণের বাতাবরণ তৈরি হয়েছে বাংলাদেশ-ভারত ফাইনালকে ঘিরে।